钦定古今图书集成/明伦汇编/官常典/第526卷 > 赵匣剌
## 钦定古今图书集成/明伦汇编/官常典/第526卷 > 赵匣剌

按《元史》本传：“匣剌者，始以父任为千户，佩金符。中统
三年，守东川。四年，宋夏贵以兵侵虎啸山寨，元帅钦
察遣匣剌率兵往御之，贵败走，追至新明县，斩首三
十馀级。宋刘雄飞以兵犯青居山旧府，匣剌与战于
都尉坝，败之，斩首十馀级。钦察攻钓鱼山，遣匣剌以
兵千五百人略地至南坝，击败宋军，生获军士五十”
七人，老幼三百四十人。从攻大良平宋昝。万寿运粮
至渠江之鹅滩，匣剌邀击之，斩首五十馀级，宋兵大
败，匣剌亦被三创，矢镞中左肩不出。钦察惜其骁勇，
取死囚二人刲其肩，视骨节浅深，知可出，即为凿其
创，拔镞出之，匣剌神色不为动。至元三年，为东川路
先锋使。四年，元帅拜答攻开州，至万宝山。遣匣剌以
兵五百人击宋军，生获四十人。五年，兼管京兆、延安
两路新军，戍东安、虎啸山两城。宋杨立以兵护粮送
大良平，匣剌察知之，遂率所部兵与立战于三重山，
斩首百五十级，擒获四十馀人。立败走，弃其粮千馀
石，因尽夺其甲仗旗帜而还。六年，行院遣匣剌攻钓
鱼山之沙市，焚其敌楼。从左丞曲力吉思等入朝，诏
赏白金五十两、细甲一注。九年，统军合剌攻钓鱼山，
时匣剌为先锋，领兵千人，略地至葛树坪，与宋兵遇，
生获二十馀人，斩首四十级。十年三月，复从行院合
答攻钓鱼山之沙市，匣剌乘夜蚁附而登，杀其守兵，
烧其积聚，生获二十馀人以归。又击败宋将张玨兵
于武胜军，行院新拔礼义山，砦，命匣剌守之。十二年，
率舟师会攻钓鱼山，战数有功。进围重庆，宋将赵安
勒兵出战，匣剌迎击之，夜至二鼓，敌众大溃。行院以
其功上闻，未报而疾作，乃遣往泸州治疾。至之夕，泸
州复叛，匣剌舆疾出战，遂为其所获，与从者二十人
皆死之。子世显。